P6_TA(2007)0213

Разработване на стратегическа концепция за борба с организираната престъпност

Препоръка на Европейския парламент от 24 май 2007 г. до Съвета за разработване на стратегическа концепция за борба с организираната престъпност (2006/2094(INI))

Европейският парламент,

- като взе предвид предложението за препоръка до Съвета, представено от Bill Newton Dunn от името на групата ALDE, за разработване на стратегическа концепция за борба с организираната престъпност (B6-0073/2006),

- като взе предвид съобщението на Комисията до Съвета и до Европейския парламент относно разработва- нето на стратегическа концепция за борба с организираната престъпност (COM(2005)0232),

- като взе предвид член 114, параграф 3, и член 90 от своя правилник,

- като взе предвид доклада на Комисията по граждански свободи, правосъдие и вътрешни работи (A6-0152/2007),

А. като има предвид, че е постигнат напредък в областта на полицейското и съдебно сътрудничество по отношение на борбата с организираната престъпност от предприемането на първите стъпки преди 30 години досега;

Б. като има предвид, че е постигнат значителен напредък в сътрудничеството между правоохранителните и съдебните органи (съгласно изложеното в годишните доклади на държавите-членки, Европол, Евроюст и работната група за митническо сътрудничество (CCWG) за 2005 г.), и като има предвид, че подобно сътрудничество е крайъгълният камък за всяка ефективна общоевропейска политика за борба с организираната престъпност;

В. като има предвид, че тези усилия, след като доведоха до увеличаване на обмена на информация и засилване на инициативите за обучение на службите, от които се изисква да работят съвместно, тези усилия дадоха плодове, като спомогнаха за преодоляване на липсата на взаимно доверие, което винаги е основната пречка за всяко сътрудничество в тази област;

Г. като има предвид, че всички институции и агенции на ЕС, ангажирани в борбата срещу организираната престъпност следва да съблюдават изцяло гражданските свободи и основни човешки права на гражданите на ЕС, както и на гражданите на трети страни, включително най-високите стандарти за защита на личните данни;

Д. като има предвид, обаче, че борбата срещу организираната престъпност в наши дни ще спре да бележи напредък, ако не се осъществи радикална промяна на подхода, която да позволи едновременното справяне с все по-сложните вътрешни ограничения и с нарастващото предизвикателство на явно засилващите се външни ограничения;

Е. като има предвид, по-специално, географското разпространeние на организираната престъпност, която в една Европа по-отворена от всякога, вече се възползва изцяло от новите средства за придвижване, обмен и комуникации, с които разполага, докато правоохранителните органи все още носят бремето на правните и административни затруднения, които спъват тяхната ежедневна дейност;

Ж. като има предвид, че групировките на организираната престъпност се превръщат все повече в комплексни и структурирани бизнес организации, способни да навлязат в икономическите и финансовите пазари и да навредят на дейността им в условията на законна икономическа среда, в които да канализират незаконно придобити доходи, често пъти със способите на сложни операции за пране на пари;

З. като има предвид, че установяването и/или придобиването на фирми, нерядко чрез "привидна фирма" в сектори, в които циркулират огромни суми пари, е един от основните инструменти, ползвани от организирани престъпни групировки;

I. И. като има предвид, че прилагането на закона е само по себе си недостатъчно средство за борба срещу организираната престъпност и е необходимо да бъде придружено от задълбочен анализ на разпространението на явлението и способността на организациите в мафиотски стил да печелят почва, по-конкретно в области със слаби социални структури;

Й. като има предвид, че действията за борба с организираната престъпност трябва да бъдат подкрепени от задълбочени изследвания върху възможностите за натрупване на капитал и взаимоотношенията между законните и незаконните стопански дейности на световно равнище, като се предприемат стъпки, за да се препятства проникването на организираната престъпност в публичната администрация и укрепването на нейните връзки с институциите, обществените организации и политическите фигури;

К. като има предвид, че организираната престъпност действа в условия на мълчаливо съгласие и установяване на контрол над определена територия с незаконни средства;

Л. като има предвид, че организираната престъпност може да предложи на терористичните организации възможности за нелегален трафик чрез канали, които нормално използва за свои цели, като по този начин способства за придобиване на незаконни печалби, които да бъдат използвани за терористична дейност;

М. като има предвид, че в тази борба срещу времето и пространството, борбата срещу организираната престъпност трябва да съчетава задължението за незабавно приспособяване на наличните средства и методи с развиването на способност за предвиждане, главно въз основа на адекватното и максимално използване на потенциалните източници на разузнавателна информация;

Н. като има предвид, че само една проактивна политика ще даде възможност за справяне с изключително умелото сътрудничество между различните престъпни групировки и за отстраняване на повечето заплахи, които тези организации представляват за нашите общества, посредством превантивна политика с нови участници, но винаги при зачитане на основните права;

О. като има предвид, че съществува всеобща необходимост от подобряване на познанията за престъпните явления и от осигуряване на достъп до тези познания на всички участници в борбата срещу престъпността;

П. като има предвид, че подкрепата на обществеността, която като цяло не е достатъчно информирана, представлява един от ключовете за спечелване на тази борба в средносрочен и дългосрочен план;

Р. като има предвид, че наличните инструменти на Общността, като Европол и Евроюст, ще станат напълно ефективни едва когато разполагат с истинска свобода на действие, и като има предвид, че следователно съществува спешна необходимост да им се предоставят средствата за действие с по-голяма свобода от тази, с която разполагат понастоящем, при същевременно установяване на подходящ парламентарен контрол за оценка на полезността и реалната добавена стойност на действията им в областта на сигурността и пълното зачитане на основните права, установени в Хартата на основните права на Европейския съюз;

С. като има предвид, че е от интерес да се отбележи, че с публикуваната тази година от Европол Оценка на заплахата от организирана престъпност (ОСТА) [1] държавите-членки разполагат с документ за динамичен анализ, който ще им помогне да определят своите стратегически приоритети, и че тази първа стъпка трябва да насърчи Съвета да продължи да работи за подходящото изграждане на пространство, което съчетава все още твърде различаващите се форми на борба срещу престъпността, по-специално посредством задълбочаване на започнатата от Австрийското председателство концепция за архитектурата на вътрешната сигурност и чрез оперативно разработване на принципа за оперативна съвместимост; тези два елемента, съчетани с правоохранителна дейност, подкрепена от разузнавателна информация, трябва да спомогнат за развитието на нови взаимодействия и за премахването на т. нар. "паразитна конкуренция" между аналитичните и/или правоохранителните органи на стратегическо, техническо и оперативно равнище;

1. Отправя до Съвета следните препоръки:

а) призовава Съвета да изиска всички държави-членки да ратифицират Конвенцията на ООН срещу транснационалната организирана престъпност (Конвенция от Палермо) и протоколите към нея относно трафика на хора имигранти, и да приведат в изпълнение тези правни актове;

б) призовава Съвета да насърчава държавите-членки да продължат твърдата си подкрепа за обучение и обменни програми между компетентните агенции и органи, ангажирани в действия срещу организираната престъпност, и призовава държавите-членки да заложат за тези програми, в рамките на финансовите перспективи и съответната обща програма, както и в раздела "Сигурност" от седмата Рамкова програма за изследвания и развитие, достатъчно бюджетни ресурси за програми за обучение и обмен, с което те да бъдат те достатъчно ефективни, а също така и да предоставят най-добрите практики на разположение на другите държави-членки;

в) припомня на Съвета, че понастоящем укрепването на инструментите за полицейско и съдебно сътрудничество изисква приспособяване на вътрешните структури съобразно тройната необходимост от моделиране на процедурите, плавно функциониране на каналите за предаване на информация и подобряване на познанията за явлението организирана престъпност;

г) призовава Съвета, с цел да се предприемат по-ефективни действия на равнище ЕС, да гарантира, че държавите-членки сближават своите наказателноправни разпоредби в тясно сътрудничество, с особено внимание върху определенията на концепциите и престъпленията в областта на организираната престъпност и тероризма, и сближават процедурите в наказателното производство при пълно запазване на процесуалните гаранции;

д) предлага на Съвета да призове държавите-членки да разширят възможно най-скоро употребата на специални техники за разследване и да насърчат създаването на съвместни екипи за разследване, създадени с Рамковото решение на Съвета от 13 юни 2002 г. относно съвместните екипи за разследване [2], чието съдържание до голямо степен е транспонирано от държавите-членки [3], както и систематично да включват възможността за сътрудничество на място в различните наръчници за "най-добри практики", които служат за оперативна рамка на съответните служби;

е) обръща внимание на Съвета и държавите-членки върху факта, че е необходимо да се приемат правила по отношение на организираната престъпност и тероризма за конкретна защита на правния ред и финансовите интереси на Европейския съюз;

ж) изтъква пред Съвета необходимостта информационните канали между участниците в борбата срещу престъпността да бъдат по-действени, като изисква значителен законодателен напредък както в специфични области като набавянето на доказателства и тяхната допустимост или като финансова информация за целите на идентифицирането и впоследствие на неутрализирането на приходите от престъпления, така и по отношение на очевидно принципни въпроси като принципа на наличността, който трябва да бъде ясно определен и включва защитни мерки, по специално по отношение на защитата на личните данни в контекста на третия стълб; с оглед на това настоятелно призовава Съвета спешно да приеме предложението за рамково решение на Съвета (СОМ(2005)0475) за защита на данните в третия стълб, като вземе надлежно предвид позицията, приета почти единодушно от Парламента на 27 септември 2006 г. [4];

з) счита, че както държавите-членки, така и институциите на ЕС могат да изискат експертиза на новосъздадена Агенция за основните права, за да защитят правата, залегнали в Хартата за основните права, и да разследват случаи, възникнали в областта на сътрудничеството в областта на вътрешните работи и правосъдието; призовава Съвета също така, ако е необходимо, със специално позоваване на член 7 от Договора за Европейския съюз, да се възползва от тази възможност и да я насърчава също в държавите членки;

и) призовава Съвета да обърне внимание на държавите-членки на необходимостта да поддържат разследващи стратегии и да предприемат ефикасни действия за борба с организираната престъпност посредством систематично атакуване на незаконно придобити икономически и финансови ресурси;

й) призовава Съвета, предвид плана за действие на Комисията за статистическите данни в областта на престъпността и наказателното правосъдие (COM(2006)0437), да подпомага усилията на държавите-членки в търсенето на по-добро разбиране на тези криминални явления, като насочва и създава мрежа от статистически средства, развити в една динамична рамка (какъвто вече е случаят с Оценката на заплахата от организирана престъпност) и въз основа на общи показатели по такъв начин, че предоставената разузнавателна информация не само да дава точна оценка за организираната престъпност, но и да е съпоставима и да предлага разбираеми стратегии и препоръки за действия, които агенциите, действащи в тази област да могат да прилагат;

к) призовава Съвета да предостави необходимата автономия на Европол и Евроюст, като им предостави пълно право на инициатива в рамките на техните съответни области на отговорност, за да могат да разширят своята роля от координатори до лидери в борбата срещу организираната престъпност в общоевропейски мащаб, като надлежно вземе предвид необходимостта от подходящи връзки с компетентните национални органи, за да не се подкопават действията на тези органи или да се допусне неравновесие или дублиране; подчертава, че всяко подобно разширение на техните отговорности трябва да бъде придружено от установяването на истински парламентарен контрол, какъвто от гледна точка на легитимност и ефективност може да осъществи правилно само Европейският парламент;

л) призовава Съвета да признае, че нито един аспект не трябва да бъде пренебрегван по отношение на превенцията, която заслужава специално внимание, най-вече посредством инициативи , целящи осигуряване на ефективна защита както за жертвите, така и за свидетелите на престъпления, за да се даде свобода на източниците на информация, които често са принудени да запазят мълчание под непрекъснатия натиск на страха и изнудването от страна на престъпните организации;

м) предлага на Съвета да бъде организиран истински общоевропейски дебат относно потребността от официален статут на сътрудниците на правосъдието на европейско равнище и неговата съвместимост с нашите основни общи ценности на зачитане на правата на човека и човешкото достойнство, с оглед на установяването на оптимално търсене на информация в предварителна, приемлива за всички правна рамка;

н) убеден е, че обществената подкрепа е едно от условията за успех в борбата срещу организираната престъпност в средносрочен и дългосрочен план, следователно призовава Съвета да прикани държавите-членки да полагат значителни усилия за осведомяване на широката общественост за успехите, постигнати благодарение на доброто сътрудничество между различните правоохранителни и съдебни органи, и особено за приноса на общностните инструменти и участници, с оглед на повишаването на осведомеността за добавената стойност на инициативите на ЕС в тази област от първостепенна важност за гражданите;

о) предлага на Съвета да вземе изцяло предвид основните заключения на периодичните проучвания на Евробарометър (подобно на проведеното през март 2006 г. проучване за организираната престъпност и корупцията [5]), които трябва да имат за задача оценяването на начина, по който европейските граждани възприемат ролята на ЕС в тази област, и желаните промени на европейско равнище;

п) следователно призовава Съвета, въз основа на Бялата книга за европейска комуникационна политика [6], да спомогне за разработването на истинска стратегия за организирането на тези послания и за разпространението им сред широката общественост, като Мрежата на ЕС за превенция на престъпността би могла да участва активно в тази стратегия, ако отговорностите ѝ бъдат разширени [7];

р) предлага на Съвета да прикани държавите-членки да насърчават програми, особено на местно равнище за повишаване на обществената информираност относно трафика на хора за сексуална или трудова експлоатация, предимно на жени и деца;

с) настоятелно призовава Съвета да прилага проактивния подход в политиката на ЕС за борба с организираната престъпност към споразуменията за сътрудничество със страни извън ЕС, като същевременно приема стриктна рамка, включваща задължителни гаранции по отношение на основните права; изтъква в тази връзка, че Оценката на заплахата от организирана престъпност ясно показва пътя, като разобличава секторите и връзките на престъпните групировки, чието географско местонахождение е идентифицирано;

т) предлага на Съвета, предвид факта, че държавният апарат на някои гранични на ЕС страни все още е силно податлив на престъпността, да възприеме специфичен подход, изграден въз основа на нова инициатива за прозрачност и борба с корупцията с цел изграждане на структурни връзки със страни извън ЕС, и по-специално със страните в съседното пространство на ЕС;

у) предлага на Съвета настоятелно да призове държавите-членки да поддържат висока бдителност по отношение на възможните връзки между терористичните организации и организираните престъпни групировки, по-конкретно във връзка с прането на пари и финансирането на тероризма;

ф) призовава също така Съвета да вземе надлежно предвид основната роля на координатора на Европейския съюз по проблемите на тероризма, който е отговорен за надзора върху антитерористичните средства и разузнаване, както и координирането и съпоставянето на информация, която постъпва от органите на полицията и служби за сигурност в държавите-членки;

х) призовава Председателството на Съвета да продължи и да задълбочи обсъжданията, започнати по време на Австрийското председателство, с оглед на разработването на истинска "архитектура на вътрешната сигурност";

ц) призовава Съвета да предприеме приоритетни стъпки за пресичане на движението на капитали, натрупани чрез операции за пране на пари и да конфискува активи, генерирани от престъпни и в стила на мафията дейности;

ч) призовава Съвета настоятелно да призове всички държави-членки, които все още не са го направили, да ратифицират Конвенцията на ООН срещу корупцията;

ш) призовава Съвета да насърчава държавите-членки, по-конкретно в тези области, където културното и социално влияние на организираната престъпност е най-силно, въвеждането в рискови училища и квартали на проекти за образоване на хората на живот в условия на законност, като по този начин се борят с организираната престъпност със средствата на мащабна образователна кампания;

щ) призовава Съвета да наблюдава административните и правителствени дейности на изборните институции на национално, регионално и местно равнище, чиито членове включват политически фигури, срещу които са предявени обвинения за връзки с организираната или в стила на мафията престъпност;

2. Възлага на своя председател да предаде настоящата препоръка на Съвета и, за сведение, на Комисията.

[1] "Organised Crime Threat Assessment" - достъпен на: http://www.Europol.eu.int/publications/OCTA/OCTA2006.pdf.

[2] ОВ L 162, 20.6.2002 г., стр. 1.

[3] Виж Доклада на Комисията относно националните мерки в изпълнение на Рамковото решение на Съвета от 13 юни 2002 г. относно съвместните екипи за разследване (COM(2004)0858).

[4] OВ C 300 E, 9.12.2006 г., стр. 231 и OВ C 306 E, 15.12.2006 г., стр. 263.

[5] http://ec.europa.eu/public_opinion/archives/ebs/ebs_245_.

[6] http://ec.europa.eu/communication_white_paper/doc/white_paper_en.pdf.

[7] www.eucpn.org: http://www.eucpn.org/keydocs/l_15320010608en00010003.pdf.

--------------------------------------------------